Kienu għaddew ħafna snin imma kienet tidher għadha l-istess. U iva, forsi kellha xi linja żejda fuq moħħha, forsi xagħarha kien xi ftit iqsar, kienet xi ftit aktar mibruma mill-aħħar darba li kont rajtha. Kienet għadha sabiħa. Għal mument, kont se nintilef u mmur niġri lejha, niġbidha u ngħannaqha b'passjoni kbira. Passjoni li kont ilni nżomm mistura ġewwa fija għal dan it-tul ta' żmien kollu. "Amelia!" ridt ngħajjat………..iżda gdimt ilsieni ħalli nżomm ruħi kompost. Ħarist lejn il-ħġieġ tal-karozza tal-linja u rranġajt ftit xagħri. Iddeċidejt li mmur inkellimha. Iżda dak il-ħin, ħassejt kollox idur bija. Xufftejja qalu isimha bilmod. Ħadd ma semagħni. Amelia kienet qiegħda żżomm labranzetta lil wieħed li kien qiegħed maġenbha bilqegħda! U f'idejha kellha ċurkett tat-tieġ! Kienet iżżewwġitli! Bla ma kont naf kif, x'fatta u xiex, qbadt daqqejt il-qanpiena tal-karozza tal-linja u saqajja ġrew bija lejn l-art, għal mument ma waqajtx għax il-karozza kienet għadha ma waqfitx għal kollox xħin ħriġt niġri 'l barra minnha. U ħarist lejn il-karozza tal-linja li kienet sejra 'l bogħod minni, ġo fiha, l-imħabba ta' ħajti. U ġara dak li qatt ma stennejt. Aċċident. Żewġ vetturi u l-karozza tal-linja. Eżatt quddiemi. Amelia kienet fil-karozza tal-linja! U ġrejt. Ġrejt b'kemm kienu jagħtuni saqajja! Ħaffift minn ġor-riħa ta' demm, riħa ta' brejkijiet maqtugħa, biki u għajjat! Dħalt niġri fil-karozza tal-linja…………mort niġri lejha! Hi u dak ta' maġenbha kienu jidhru feruti sew! In-nies l-oħra, li parti minnhom kienu mejta u oħrajn kienu mweġġa' serjament, bilkemm stajt narahom! "Amelia," għidtilha, naqbadha minn spallejha mingħajr ma nċaqlaqha għax kont smajt li mhux suppost tagħmel hekk. U r-raġel li kien hemm maġenbha, ħares lejja b'għajnejh mimlija uġigħ. "Ħudli ħsiebha…………." qalli. "Ħudli ħsiebha…………..Jason." "Int…………..?" għidtlu jien. Dan fejn kien jafni? "Jien Teddy…………ħuha ż-żgħir……….insejtni?" U f'dik il-ferneżija, qbadtilha idha u ħarist lejn iċ-ċurkett. Iċ-ċurkett. Iċ-ċurkett li kont tajtha jien stess. Ħafna snin ilu. Il-fossa tiegħu kienet daret lejn in-naħa t'isfel ta' idejha. #wpdevar_comment_1 span,#wpdevar_comment_1 iframe{width:100% !important;} #wpdevar_comment_1 iframe{max-height: 100% !important;} Sharon Calleja Awtriċi